ไฟแนนซ์ทูเดย์
โดย...ใจฮิน
19 ก.พ. 2558

โดย...ใจฮิน
...ความขัดแย้งระหว่างทีมเศรษฐกิจของรัฐบาลที่มี ม.ร.ว.ปรีดิยาธร เทวกุล รองนายกรัฐมนตรี เป็นหัวหน้าทีม และคณะรักษาความสงบแห่งชาติ (คสช.) ที่มี สมคิด จาตุศรีพิทักษ์ เป็นที่ปรึกษาคนสำคัญ ได้ส่งผลกระทบต่อเศรษฐกิจแล้ว ที่เห็นได้ชัดคือมาตรการช่วยคนจนรอบใหม่ที่ต่างคนต่างคิด ประสานงานกันไม่ได้ ทำให้มาตรการแท้งไป จนไม่สามารถเสนอให้คณะรัฐมนตรี (ครม.) พิจารณาตามกำหนด
...มาตรการกระตุ้นเศรษฐกิจเฉพาะหน้า เป็นเรื่องที่รัฐบาลคิดไม่ตกคสช.คิดไม่ออก เพราะหากต้องการให้มาตรการเห็นผลทันตา ก็ต้องทุ่มเงินงบประมาณเป็นหลายแสนล้านบาทเหมือนรัฐบาลที่ผ่านมาทำผ่านโครงการรับจำนำข้าวปี 2555 ใช้เงินไป 4 แสนล้านบาท รถคันแรก เสียเงินภาษีไปอีกรวม 1 แสนล้านบาท ทำให้เศรษฐกิจปีนั้นขยายตัวได้กว่า 6% ทั้งที่การส่งออกขยายตัวได้น้อย ขณะเดียวกันก็ต้องยอมรับว่ามาตรการดังกล่าวสร้างหนี้และความเสียหายให้กับประเทศสูงขึ้นเป็นเงาตามตัว
...สำหรับ สมหมาย ภาษี รมว.คลัง ใครจะขัดแย้งใคร ก็ขอทำงานตามหน้าที่ เพราะมีเรื่องที่ต้องทำอีกมาก และการดำเนินการต้องรอบคอบ ประชาชนต้องได้ประโยชน์สูงสุด และประเทศมีความเสี่ยงน้อยที่สุด ทำให้ที่ผ่านมาต้องเจอแรงดันเพิ่มขึ้นเรื่อยๆ โดยเฉพาะการเดินหน้าปฏิรูปภาษี เพราะคนรวยต้องการเสียประโยชน์น้อยที่สุด หาประโยชน์จากประเทศมากที่สุด จนมีกระบวนการเด้ง รมว.คลัง ให้พ้นจากเก้าอี้
...เหลืออีกเดือนกว่าก็จะสิ้นเดือน มี.ค. 2558 ซึ่งจะมีการประเมินการดำเนินการฟื้นฟูธนาคารอิสลามแห่งประเทศไทย (ไอแบงก์) ว่า ได้ตามแผนที่กำหนดไว้หรือไม่ เดิมพันนี้สูง หากไม่ผ่านก็จะไม่ได้เงินเพิ่มทุน ฐานะธนาคารก็จะย่ำแย่ขึ้นไปอีก ซึ่งทางสำนักงานคณะกรรมการนโยบายรัฐวิสาหกิจ (สคร.) ในฐานะเลขาซูเปอร์บอร์ดติดตามเรื่องนี้อย่างใกล้ชิด เพื่อรายงานให้ซูเปอร์บอร์ดชี้เป็นชี้ตายต่อไป